បំណែក​ចំនួន​១២២​ត្រូវ​គេ​ប្រទះ​ឃើញ​ក្នុង​ពេល​រុករក​យន្តហោះ​បាត់​ដាន
ខណៈ​ដែល​មិន​ទាន់​មាន​ការ​បញ្ជាក់​ថា វត្ថុ​ទាំង​នោះ​​ជា​បំណែក​​របស់​យន្តហោះ​ដែល​បាន​បាត់​ មន្ត្រី​ម៉ាឡេស៊ី​​​និយាយ​ថា ព្រឹត្តិការណ៍​​នេះ​បង្ហាញ​ពី​តម្រុយ​ថ្មីៗ​ទៀត​នៅ​ក្នុង​ការ​ស៊ើប​អង្កេត។
ប្រទេសម៉ាឡេស៊ីបានប្រាប់ឲ្យដឹងថា រូបភាពតាមផ្កាយរណបដែលបានវិភាគថ្មីៗនេះបង្ហាញពីវត្ថុចំនួន១២២ដែលអាចជាបំណែករបស់យន្តហោះក្រុមហ៊ុនអាកាសចរណ៍ម៉ាឡេស៊ី Malaysia Airlines ដែលបានបាត់នៅក្នុងមហាសមុទ្រឥណ្ឌា។ លោករដ្ឋមន្រ្តីការពារប្រទេស Hishammuddin Hussein បានប្រាប់ពួកអ្នកយកព័ត៌មាននៅថ្ងៃពុធនេះថា កម្ទេចបាក់បែកបានត្រូវរកឃើញនៅក្នុងរូបថតតាមផ្កាយរណបរបស់បារាំងដែលបានថតកាលពីថ្ងៃទី២៣ ខែមិនានេះ។ លោកនិយាយថា វត្ថុខ្លះមានបណ្តោប្រវែងមួយម៉ែត្រ វត្ថុផ្សេងទៀតមានបណ្តោយរហូតដល់២៣ម៉ែត្រ។ វត្ថុខ្លះបង្ហាញពន្លឺភ្លឺដែលអាចជាឧបរណ៍រឹង។ វត្ថុ បានត្រូវគេប្រទះឃើញប្រហែលចម្ងាយ២.៥៥៧គ.ម.ពីទីក្រុងភើស (Perth) នៃប្រទេសអូស្រ្តាលី។ ខណៈដែលមិនទាន់មានការបញ្ជាក់ថា វត្ថុទាំងនោះ ជាបំណែករបស់យន្តហោះដែលបានបាត់ លោក និយាយថា ព្រឹត្តិការណ៍នេះបង្ហាញពីតម្រុយថ្មីៗទៀតនៅក្នុងការស៊ើបអង្កេត។ កម្ទេចបាក់បែកនោះ បានត្រូវប្រទះឃើញមិនឆ្ងាយពីទីកន្លែងដែលកម្ទេចបាក់បែកផ្សេងទៀតដែលទាក់ទិនទៅនឹងយន្តហោះនោះ ក៏ត្រូវបានឃើញនៅក្នុងរូបថតផ្កាយរណបរបស់ចិននិងអូស្រ្តាលីដែរ។ អាជ្ញាធរសុវត្ថិភាពនាវាចរណ៍អូស្រ្តាលីក៏បានប្រាប់ឲ្យដឹងដែរនៅថ្ងៃពុធនេះថា យន្តហោះរុករករបស់ខ្លួនបានប្រទះវត្ថុ៣ទៀតនៅក្នុងតំបន់នោះ។ នៅក្នុងសារតាមបណ្តាញ Twitter អាជ្ញាធរសុវត្ថិភាពនាវាចរណ៍អូស្រ្តាលីពណ៌នាវត្ថុនោះថា ទំនងជាខ្សែពួរនិងវត្ថុពណ៌ខៀវ៕ សូមចូលទៅគេហទំព័រពិសេសអំពីរឿងនេះ ដោយ។